杜子固參議累覓南窗詩勉成鄙句子固謂杜氏古無二族祁公其近屬也
作者：李光
朝代：宋

paragraphs: 長懷杜陵老，遐想靖節翁。
二子不並世，千載餘清風。
君爲南國秀，志氣陵蒼穹。
盤屈不得伸，妙略參元戎。
歸來侣漁樵，香火陪琳宫。
卜居牛斗墟，築室瓦礫中。
依然植五柳，彷彿餘四松。
南窗有幽意，寄傲膝可容。
拊床寒月侵，曝背微陽通。
琴書樂忘憂，尊中常不空。
吾鄉有諸杜，源流自祁公。
歸歟有成言，葛巾永相從。